Arnold Viiding

Arnold Viiding (19. märts 1911 Valga – 20. oktoober 2006 Sydney) oli eesti sportlane (kergejõustiklane, korv- ja võrkpallur) ning politseiametnik.

Hariduskäik
Ta lõpetas 1930. aastal Valga Poeglaste Gümnaasiumi, 1932. aastal Politseikooli Tallinnas ning õppis aastatel 1933–1940 Tartu ülikooli õigusteaduskonnas, mille lõpetas 1940. aastal.

Sportlasena
Ta saavutas 1936. aasta suveolümpiamängudel Berliinis kuulitõukes kaheksanda koha (15.23).

1933. aasta üliõpilaste maailmameistrivõistlustel võitis ta kuulitõukes ja kettaheites hõbemedali ning 1935. aasta üliõpilaste maailmameistrivõistlustel võitis ta kuulitõukes kuld- ja kettaheites pronksmedali.

1934. aasta Euroopa meistrivõistlustel kergejõustikus Torinos võitis ta kuulitõukes kulla (16.07) ja oli kettaheites viies.

Töökäik
Ta töötas politseinikuna Tallinnas.

Pärast Eesti okupeerimist 1941. aastal Saksa vägede poolt ja saksa okupatsioonivõimude kontrolli all loodud politsei moodustamist Eestis töötas Arnold Viiding Eesti Julgeolekupolitsei politseikooli juhina. 1943-44 oli Eesti Julgeolekupolitsei 3. osakonna juhataja. Oktoobrist 1943 veebruarini 1944 oli Eesti Julgeolekupolitsei juhataja kohusetäitja.

1944. aastal siirdus Viiding Saksamaale. Sealt suundus ta 1949. aastal Austraaliasse, kus asutas koos teiste eestlastega plasttoodete firma Arnold's Plastics.

Liikmesus
1936. aastal liitus ta korporatsiooniga Fraternitas Estica ja hiljem oli selle korporatsiooni Austraalia koondise asutajaid.

Välislingid
Album Academicum Universitatis Tartuensis 1918-1944

Arnold Viidingu sporditulemused

Tiit Lääne, Isa ja poeg Viidingud kuulasid Soome hümni, Eesti Päevaleht, 23. september 2000
Tiit Lääne, Ainus Torino meister elab eakana Sydneys, Eesti Päevaleht, 31. juuli 2002
Tiit Lääne, Vanim Euroopa meister on eestlane, Eesti Päevaleht, 7. august 2006
Suri omaaegne Euroopa meister kuulitõukes Arnold Viiding, Eesti Päevaleht, 20. oktoober 2006

Kategooria:Eesti kuulitõukajad
Kategooria:Eesti kettaheitjad
Kategooria:Eesti korvpallurid
Kategooria:Eesti võrkpallurid
Kategooria:Eesti politseinikud
Kategooria:Eesti 1936. aasta suveolümpiamängudel
Kategooria:Tartu Ülikooli õigusteaduskonna vilistlased
Kategooria:Korporatsioon Fraternitas Estica liikmed
Kategooria:Politseikooli vilistlased
Kategooria:Eestlased Austraalias
Kategooria:Valgast pärit sportlased
Kategooria:Sündinud 1911
Kategooria:Surnud 2006